Tudi v letošnjem šolskem letu bo na osnovni šoli Voličina potekal planinski krožek. Planinsko društvo Lenart bo v sodelovanju s šolo poskrbelo za organizacijo pohodov.

Odpravili se bomo na štiri izlete, ki so primerni za učence od 1. do 9. razreda. Izlete bomo vodili planinski vodniki z učitelji. Predvidoma bodo ob sobotah. V kolikor izleta iz objektivnih razlogov ne bo mogoče izpeljati v soboto, ga bomo izpeljali v nedeljo ali pa določili nov datum. Cilj izleta se lahko spremeni glede na vremensko napoved, oziroma glede na sposobnosti udeležencev. Vabilo s programom in prijavnico bodo učenci prejeli pred vsakim izletom.

Na izletih se bodo učenci srečali tudi z vsebinami planinske šole: oprema, nevarnosti v gorah, prva pomoč, orientacija, rastlinstvo in živalstvo … ter se navajali na samostojno hojo v hribe.

Letna članarina za osnovnošolce znaša 8€, družinska članarina je 6€ - plačilo mora biti izvedeno istočasno za vse družinske člane, najbolje v društveni pisarni. Otroci prejmejo številne ugodnosti: zavarovanje, dnevnik mladi planinec z nalogami, napotki za raziskovanje in beleženje osebnih vtisov s pohodov. Društvo osnovnošolcem, članom PD Lenart sofinancira 50 % cene prevoza na vse izlete v organizaciji PD Lenart. Članstvo traja od dneva včlanitve do 31. januarja naslednje leto. Otrok, ki v tem letu še ni včlanjen v društvu, bo preko Planinske zveze Slovenije zavarovan šele v drugi polovici decembra. Članarina in strošek prevoza se poravnata v šoli pri učitelju, ki vodi planinski krožek, do dneva določenega za prijavo na posamezen izlet. V primeru, da se otrok iz zdravstvenih razlogov izleta ne more udeležiti, lahko en dan prej odpove udeležbo, denar se vrne.

Prosim, izpolnite priloženo prijavnico za članstvo v Mladinskem odseku PD Lenart in pristopno izjavo za vpis v register članov Planinske zveze Slovenije (NAVEZA), ki ju naj otrok odda učitelju, ki vodi planinski krožek.

Izleti so namenjeni izključno osnovnošolcem. Tisti starši, ki želite narediti nekaj dobrega za svoje zdravje, ste vabljeni, da postanete člani PD Lenart. Pridružite se nam na pohodih, ki jih organizira naše društvo. Informacije o planu pohodov, članarini in delu društva lahko najdete na naši spletni strani: http://pdlenartss.wixsite.com/pdlenart

Za morebitna vprašanja sem vam na voljo na mobilni številki 031870260.

Lep planinski pozdrav!

Načelnica Mladinskega odseka PD Lenart

Sanja Peklar